Temeljem članka 24. stavak 2. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, ravnatelj Josip Šestak, dipl. teolog, podnosi

**I Z V J E Š Ć E**

**O STANJU SIGURNOSTI, PROVOĐENJU PREVENTIVNIH PROGRAMA**

**TE MJERAMA PODUZETIMA U CILJU ZAŠTITE PRAVA UČENIKA TIJEKOM PRVOG POLUGODIŠTA ŠKOLSKE GODINE 2019./2020.**

1. STANJE SIGURNOSTI

Školska ustanova dužna je voditi brigu o ostvarivanju prava učenika u slučajevima svih oblika nasilja, spolne zloupotrebe, zanemarivanja, odgojne zapuštenosti, nehajnog postupanja, zlostavljanja i izrabljivanja. Tijekom prvog polugodišta školske godine 2019./2020. zabilježeno je nekoliko slučajeva nasilja. Tijekom 2. polugodišta školske godine 2018./2019. bilo je nekoliko slučajeva nasilja. Učenici su povremeno ulazili u međusobne sukobe, međutim to su većinom bili verbalni sukobi. Među navedenim sukobima, tri sukoba su okarakterizirana kao fizički, pri čemu su u dva slučaju akteri bili učenici naše škole, dok je u jednom slučaju žrtva bila naš učenik, dok je nasilnik bio radnik tvrtke u kojoj učenik obavlja Praktičnu nastavu u radnom procesu. Isto tako, zabilježen je jedan slučaj elektroničkog seksualnog nasilja u kojem su akteri bili naši učenici. U sva četiri slučaja postupalo se u skladu s Pravilnikom o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima i Protokolom o postupanju u slučaju nasilja među djecom i mladima.

Na školskim hodnicima na vidljivim mjestima izvješene su sheme nacrta izlaza iz škole u slučaju nužde, vatrogasni aparati, važni telefonski brojevi u slučaju opasnosti kao i oznake koje označavaju puteve evakuacije. Također su poduzete sve preventivne mjere koje su u nadležnosti škole kako bi se osigurao siguran ulazak, boravak i izlazak iz škole.

U skladu s time u školi nije bilo ozljeda na radu, odnosno ozljeda uzrokovanih nedostatcima prostora i opreme za rad. U svrhu održavanja sigurnosti i u skladu s Kućim redom škole organizirano je svakodnevno dežurstvo nastavnika tijekom radnog vremena škole, a raspored dežurnih nastavnika nalazi se na oglasnoj ploči i na mrežnim stranicama škole. Isto tako, svi djelatnici položili su ispite zaštite na radu.

Škola je tijekom cijelog razdoblja vodila računa o pravima učenika prema Pravilniku o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima te u skladu s time surađivala s nadležnom policijskom postajom, centrima za socijalnu skrb, Gradskim uredom za obrazovanje te Ministarstvom znanosti i obrazovanja.

2. PROVOĐENJE PREVENTIVNIH PROGRAMA

Preventivni programi Škole u prvom polugodištu školske godine 2019./2020. planirani su Godišnjim planom i programom rada škole, Školskim kurikulumom i programima rada razrednika te za cilj imaju humanizaciju školskog ozračja, prevenciju školskog neuspjeha i rizičnih ponašanja, odnosno poticanje i razvijanje vršnjačke pomoći, prihvaćenosti i samopouzdanja te promicanje pozitivnog socijalnog ponašanja.

Također, kroz satove razrednika i u sklopu predmetne nastave realiziraju se međupredmetne teme Osobni i socijalni razvoj, Učiti kako učiti, Građanski odgoj i obrazovanje, Zdravlje, Poduzetništvo, Uporaba informacijske i komunikacijske tehnologije, Održivi razvoj.

Također, školska liječnica dr. Ljiljana Josipović održavala je predavanja na temu Zdravstvenog odgoja učenicima prvih i drugih razreda. S obzirom na štrajk djelatnika naše škole i preventivni program je doživio izmjene te će planirane aktivnosti biti provedene u drugom polugodištu.

1. MJERE ZAŠTITE PRAVA UČENIKA

S obzirom da Školu pohađa 87 učenika i učenica s teškoćama, što kroz redoviti program uz individualizirani pristup ili redoviti program uz prilagodbu sadržaja i individualizirani pristup, Škola je izradila posebne programe za navedene učenike i na koncu svi su učenici uspješno završili nastavnu godinu.

Pedagoška služba je kontinuirano tijekom školske godine obavljala savjetodavni rad s učenicima i njihovim roditeljima te po potrebi surađivala sa školskom liječnicom i nadležnim Centrom za socijalnu skrb. Razrednici su imali pretežno dobru suradnju s roditeljima. U slučaju roditelja koji su zanemarivali svoje obveze propisane Obiteljskim zakonom, kontakt je uspostavljala pedagoška služba uz pomoć nadležnog Centra za socijalnu skrb. S obzirom da dio naših učenika obavlja praktičnu nastavu u radnom procesu, škola je preko voditelja praktične nastave i pedagoške službe bila u stalnom kontaktu s poslodavcima kako bi osigurali zaštitu prava učenika i u onom dijelu nastave koji se odvija izvan škole.

Zaključak:

Na temelju svega navedenog smatram da je stanje sigurnosti u cilju zaštite prava učenika u školi te provođenje preventivnih programa i mjera zadovoljavajuće.

Zagreb, 03. veljače 2020.

Ravnatelj:

Josip Šestak, dipl. teolog